DOI: 10.14457/tu.the.2015.147
title: ปัจจัยที่ส่งผลต่อการตัดสินใจซื้อสมาร์ทโฟนตราสินค้าจีนของผู้บริโภคคนไทย

description: เมื่อเทคโนโลยีการสื่อสารในประเทศไทยมีการพัฒนาปรับปรุงระบบโครงข่ายระบบโทรศัพท์เป็นระบบ 3G (Third Generation) ทำให้ฟังก์ชั่นการทำงานของโทรศัพท์มือถือหลากหลายมากขึ้น ส่งผลทำให้ผู้บริโภคเริ่มเปลี่ยนมาใช้สมาร์ทโฟนที่รองรับระบบ 3G เพิ่มขึ้นเพื่อตอบสนองความต้องการการใช้งานในหลากหลายรูปแบบ ทั้งเพิ่มความสะดวกสบายให้การทำงานและตอบโจทย์ไลฟ์สไตล์ที่เปลี่ยนแปลงไป ทำให้สมาร์ทโฟนกลายเป็นอุปกรณ์ชิ้นสำคัญในการดำรงชีวิตของผู้คนในสังคมยุคปัจจุบันอย่างขาดไม่ได้ ทำให้ตลาดสมาร์ทโฟนในประเทศไทยขยายตัวอย่างต่อเนื่อง จึงเป็นช่องทางและโอกาสในเปิดตัว ขยายตลาด เพิ่มส่วนแบ่งตลาดในประเทศไทยของผู้ประกอบการสมาร์ทโฟนตราสินค้าจีนแบรนด์ใหม่ๆ ได้เป็นอย่างดี ดังนั้นผู้ประกอบการผลิตและจำหน่ายสมาร์ทโฟนตราสินค้าจีนเล็งเห็นความน่าสนใจของตลาด และทยอยเข้ามาทำตลาดในประเทศไทยอย่างต่อเนื่องด้วยเหตุนี้ผู้วิจัยจึงให้ความสนใจในการขยายตลาดเข้ามาจำหน่ายสมาร์ทโฟนตราสินค้าจีนในประเทศไทยว่าสามารถตอบสนองความต้องการซื้อและใช้งานของผู้บริโภคชาวไทยได้มากน้อยเพียงไร จึงศึกษาวิจัยเรื่องปัจจัยที่ส่งผลต่อการตัดสินใจซื้อสมาร์ทโฟนตราสินค้าจีนของผู้บริโภคคนไทย โดยศึกษาในประเด็นปัจจัยส่วนประสมทางการตลาด 4Psและลักษณะทางประชากรศาสตร์ในด้านความแตกต่างของระดับรายได้และระดับการศึกษาส่งผลต่อการตัดสินใจซื้อสมาร์ทโฟนตราสินค้าจีนอย่างไร พร้อมทั้งศึกษาพฤติกรรมการใช้งานสมาร์ทโฟนตราสินค้าจีนของกลุ่มตัวอย่างด้วย เพื่อทำความเข้าใจเกี่ยวกับทัศนคติ พฤติกรรม และความต้องการของผู้บริโภคที่มีต่อสมาร์ทโฟนตราสินค้าจีนได้มากขึ้น เพื่อให้ผู้ประกอบการได้เข้าใจพฤติกรรมและทัศนคติที่ผู้บริโภคมีต่อตราสินค้าของตน และทำไปปรับปรุงกลยุทธ์ทางการตลาดด้านต่างๆ ให้สามารถสื่อสารกับลูกค้ากลุ่มเป้าหมายได้อย่างมีประสิทธิภาพมากขึ้นโดยงานวิจัยชิ้นวิเคราะห์ผลด้วยโปรแกรมวิเคราะห์ทางสถิติสำเร็จรูป SPSS ซึ่งผลการศึกษาพบว่า ด้านลักษณะทางประชากรศาสตร์ของผู้ตอบแบบสอบถามส่วนใหญ่เป็นเพศชายร้อยละ 53.7 และเพศหญิงร้อยละ 46.3 มีสถานภาพโสดมากที่สุด ซึ่งอยู่ในช่วงอายุระหว่าง 18 – 28 ปีรองลงมาอยู่ในช่วงอายุ 29 – 39 ปี โดยมีระดับการศึกษาในระดับปริญญาตรีมากที่สุดถึงร้อยละ 59.5 รองลงมาเป็นระดับปริญญาโท และต่ำกว่าปริญญาตรีตามลำดับส่วนด้านอาชีพนั้นประกอบอาชีพพนักงานบริษัทเอกชนมากที่สุดรองลงมาเป็นข้าราชการหรือพนักงานรัฐวิสาหกิจ ซึ่งโดยภาพรวมมีรายได้เฉลี่ยต่อเดือนอยู่ในช่วง 15,000 – 30,000 บาทต่อเดือนเป็นจำนวนมากที่สุดรองลงมาคือมีรายได้ต่ำกว่า 15,000 ต่อเดือนพฤติกรรมผู้ตอบแบบสอบถามส่วนใหญ่มีความถี่ในการเปลี่ยนสมาร์ทโฟนตราสินค้าจีนเครื่องใหม่มากกว่า 2 ปีต่อครั้งมากที่สุด สาเหตุของการเปลี่ยนสมาร์ทโฟนตราสินค้าจีนเครื่องใหม่คือต้องการสมาร์ทโฟนเครื่องรุ่นใหม่กว่าที่ใช้งาน โดยจะยินดีจ่ายเงินซื้อสมาร์ทโฟนเครื่องใหม่อยู่ในช่วงราคา 5,000 – 10,001 บาท โดยได้รับข้อมูลข่าวสารเกี่ยวกับสมาร์ทโฟนตราสินค้าจีนผ่านทางเว็บไซต์ต่างๆ มากที่สุดรองลงเป็นการได้รับข้อมูลผ่านทางสื่อโซเซียลมีเดียสำหรับแหล่งข้อมูลที่มีอิทธิพลต่อการตัดสินใจซื้อสมาร์ทโฟนตราสินค้าจีนของผู้ตอบแบบสอบถามส่วนใหญ่ได้รับอิทธิพลจากกระทู้หรือรีวิวจากผู้ใช้งานจริง รองลงมาเป็นคำบอกเล่าจากเพื่อน และอิทธิพลจากสื่อทางโฆษณา โดยช่องทางที่กลุ่มตัวอย่างเลือกซื้อสมาร์ทโฟนตราสินค้าจีนนั้นส่วนใหญ่ร้อยละ 30 เลือกซื้อผ่านทางร้านตัวแทนจำหน่าย รองลงมาเป็นซื้อผ่านทางห้างสรรพสินค้า และซื้อผ่านทางออนไลน์ตามลำดับสำหรับกิจกรรมใช้งานผ่านสมาร์ทโฟนตราสินค้าจีนมากที่สุดใน 3 อันดับแรกได้แก่ เล่นโซเซียลมีเดีย รับสายโทรเข้าและโทรออก และลำดับสุดท้ายคือถ่ายรูป โดยสมาร์ทโฟนตราสินค้าจีนที่กลุ่มตัวอย่างเลือกซื้อมากที่สุด ได้แก่ ตราสินค้า Oppo รองลงมาได้แก่ Xiaomi และลำดับสุดท้ายคือ  Huawei โดยปัจจัยส่วนประสมทางการตลาดที่ส่งผลต่อการตัดสินใจเลือกซื้อสมาร์ทโฟนตราสินค้าจีนมากที่สุด ได้แก่ ปัจจัยด้านผลิตภัณฑ์และความเหมาะสมของราคาเป็นปัจจัยที่ผู้บริโภคให้ความสำคัญมากที่สุดในการตัดสินใจซื้อสมาร์ทโฟนตราสินค้าจีน อันดับสอง ได้แก่ ปัจจัยคุณภาพกล้องถ่ายรูปและน้ำหนักเครื่อง รองลงมาคือ ปัจจัยด้านราคาอุปกรณ์เสริมและค่าซ่อมและความน่าเชื่อถือของตัวแทนจำหน่ายออนไลน์ และลำดับสุดท้ายได้แก่ ปัจจัยด้านช่องทางจัดจำหน่ายและความน่าเชื่อถือของร้านส่วนผลการศึกษาลักษณะทางประชากรศาสตร์ด้านความแตกต่างของระดับรายได้ต่อเฉลี่ยต่อเดือนไม่ส่งผลต่อการตัดสินใจซื้อสมาร์ทโฟนตราสินค้าจีนของผู้บริโภค เนื่องจากปัจจุบันราคาของสมาร์ทโฟนตราสินค้าจีนก็มีหลากหลายระดับราคามากขึ้น เพื่อให้ผู้บริโภคเลือกซื้อได้ตามระดับความพึงพอใจของแต่ละบุคคลได้มากขึ้น ส่วนความแตกต่างของระดับการศึกษานั้นส่งผลต่อการตัดสินใจซื้อสมาร์ทโฟนตราสินค้าจีนของผู้บริโภค โดยมีสาเหตุจากผู้ที่มีการศึกษาระดับปริญญาตรีหรือต่ำกว่ามีรายได้เฉลี่ยต่อเดือนต่ำกว่าผู้ที่มีการศึกษาระดับปริญญาโทหรือสูงกว่า ทำให้พิจารณาเรื่องความเหมาะสมของราคาสมาร์ทโฟนที่สอดคล้องกับไลฟ์สไตล์การแชร์ถ่ายภาพโพสต์ลงสื่อโซเซียลมีเดีย จึงต้องพิจารณาเรื่องคุณภาพกล้องด้วย ส่วนผู้ที่มีระดับการศึกษาระดับปริญญาโทหรือสูงกว่าจะพิจารณาเรื่องคุณภาพของผลิตภัณฑ์ที่สามารถตอบสนองความต้องการในการใช้งานด้านต่างๆ